Avior (ook bekend as Epsilon Carinae of ε Car) is ’n dubbelster in die suidelike sterrebeeld Kiel (Carina). Met ’n skynbare magnitude van 1,86 is dit een van die helderste sterre in die naglug. Die Vals Kruis is ’n asterisme wat gevorm word deur Delta Velorum, Kappa Velorum, Iota Carinae en Avior. Dit word so genoem omdat dit soms vir die ware Suiderkruis aangesien word en dit tot navigasiefoute kan lei. Avior is rofweg 560 tot 660 ligjare van die Son af. Volgens metings tydens die Hipparcos-sending is die sterre 0,46 boogsekondes van mekaar af en verskil hulle magnitude met 2. Die primêre komponent het ’n skynbare magnitude van 2,2 en sou dus op sigself die sterrebeeld se derde helderste ster gewees het. Dit is ’n geëvolueerde reusester met ’n sterreklassifikasie van K0 III. Die dowwer metgesel het ’n skynbare magnitude van 4,1. Dit is ’n warm B-tipe hoofreeksster van spektraalklas B2 Vp. Die metgesel kan self ’n F8-metgesel hê wat om hom wentel. Hulle kan ’n verduisterende dubbelster wees met ’n periode van 785 dae (2,15 jaar) wat tydens ’n verduistering ’n wisseling van 0,12 magnitudes kan ondergaan.